Janet Jagan, entro sin reushita al mondo politiko kuando, en 1946, era yamada a las eleksiones del konsejo de la sivdad de Georgetown de 1947. Ma el 1 de Djenero de 1950, kuando eya i el su espozo yegaron a ser ko-fondadores del Partito Progresista Popular (PPP), el kualo se fondio kon el Partito Lavorista de la Guayana Britanika, Janet era elekta Sekretaria Jenerala del PPP, aziendo esto desde 1950 fina 1970. Endemas, en 1950, Jagan era elekta parfa el Konsejo de la sivdad de Georgetown, yegando a ser la primera mujer del payis elekta para esta posizion. Eya yego a ser elekta deputada ala Asamblea de Guyana Britanika en las eleksiones de avril de 1953, komo la representante del Esekivo. Era una de las tres mujeres elektas ese anyo; diskues de la eleksion, era elekta Presidenta de la Asamblea Lejislativa. El su partito, era un partito Marksista-Leninista, opozado al governo britaniko; diskues de la su reushita en las eleksiones, las otoridades de la kolonia dechidieron kitar el governo del PPP, deke kreyian ke los Jagan bushkavan aliansas kon payises komunistos para obtener ayudo para ograshear por la independensia del Reyno Unito. Cheddi i Janet eran metidos en prizion por sinko mezes, i diskues metidos en la su kaza prezos por dos anyadas. Durante los proksimos anyos, eran viktimas de un plano organisado por la CIA para kontenerlos politikamente, por modre de atakos en los djurnales kon estoryas ke lisionavan la su famiya kon la de los espozos Rosenberg, revoltas i otros atakos para aharientar la imaje de los Jagan i afilu el governo amerikano kito la su sitizenia.En 1973, Jagan era elekta para el Parlamento i re-elekta en 1980, 1985 i 1992, yegando a ser la deputada mas eksperimentada del Parlamento, kon 46 anyadas. El su espozo Cheddi Jagan era elekto Presidente de Guyana en 1992, i Janet Jagan yego a ser la Primera Dama del payis. Eya era la ambasadora del payis en las Nasiones Unitas durante tres meses en 1993, metida en lugar de Rudy Insanally, deke este era elekto Presidente de la Asamblea Djeneral de las Nasiones Unitas .